壽范翁
作者：吳泳
朝代：宋

paragraphs: 辛夷如雪芳事闌，飛絮卷地春風酣。
連陂和雲割青麥，隔塢趁日繰紅蠶。
今年夏氣清較早，雨後西山翠如掃。
女兒負笈男带鋤，誇說皇華使家好。
使家天上一角麟，手握雨露呵星辰。
綠林無風草木靜，紫塞有備煙塵靖。
鹿園鎮日長徙倚，心事如平一池水。
蓀蘭不惜手種植，蕭艾依前力鋤薙。
槐龍影轉花又黄，造化乃爲諸生忙。
春闈法細靡罅縫，選吏親校如秤量。
老僊自是文盟主，曾抱長蛟著繁露。
好將鼻祖三昧法，直嚮金華講經去。
有香不炷旃林香，有酒不酌瑶池觴。
願公歲歲常壽考，賸寄詩筒祝難老。